雨後過琴高巖
作者：周紫芝
朝代：宋

paragraphs: 夜雨喧旅枕，曉徑深春泥。
奔流自山來，轉眼忽渺瀰。
微生抱羈蹇，老病凌欹危。
青山岌當前，客意恍若遺。
空崖倚天立，怪石從雲垂。
雲間笙簫聲，隱約天風吹。
斯人已仙去，孤蹤邈何之。
釣石屹中流，誰來把綸絲。
一水繞山麓，淺碧涵漣漪。
長年抗塵容，照水羞華髭。
羡門不可遇，惜哉吾巳衰。
人生不學仙，萬冢空纍纍。
于今豈未可，撫事聊歔欷。